**Bianca & Timian - i full beredskap**

*Øvingsveileder*

Høsten 2018 ble kampanjen *Du er en del av Norges beredskap* lansert. Hovedbudskapet var at alle bør tenke gjennom hvilke hendelser og ulykker som kan skje, og planlegge for å kunne ta vare på seg selv og de rundt seg i minst tre døgn for eksempel hvis strømmen, vannet eller mobilnett av ulike grunner skulle forsvinne.

Alle husstander fikk en brosjyre i postkassen, med oppfordringen om å være forberedt på å klare seg i minst tre dager i en krise.

I tegneserien møter vi Bianca & Timian idet de mottar denne brosjyren fra norske myndigheter. Hensikten med øvelsen er å være bevisste på at vi reagerer ulikt i møte med informasjon som kan oppfattes som skremmende.

Nedenfor følger noen forslag til momenter som kan diskuteres under øvelsen. Vi anbefaler at alle elevene får utdelt en kopi av tegneserien og spørsmålene. Deretter kan de deles opp i mindre grupper og diskutere litt i gruppen, før en underviser moderer en felles diskusjon.

Andre læringsressurser som kan benyttes før, under eller etter øvelsen:

* *Brosjyren som ble sendt ut i 2018:* [*Råd om egenberedskap*](https://www.sikkerhverdag.no/din-beredskap/hendelser-og-kriser/informasjon-om-egenberedskap-pa-ulike-sprak/)
* *NRK Radio:* [*Burde vært pensum*](https://radio.nrk.no/podkast/burde_vaert_pensum/l_7194851c-d08c-4505-9485-1cd08c250551)
* *NRK TV:* [*Helene sjekker ut: Preppere*](https://tv.nrk.no/se?v=MDFP12700322)
* *Nettbaserte øvelser fra DSB:* [*Sikkerhverdag.no*](https://forberedt.sikkerhverdag.no/)

**Oppgavene**

**1. Blanca og Timian reagerer veldig ulikt på brosjyren fra DSB. Hvordan vil du beskrive reaksjonene deres, og hvorfor tror du de reagerer som de gjør?**

Timian blir skremt/redd når han mottar brosjyren, men ønsker å følge rådene.

Bianca tar det ikke så alvorlig, og tuller mye med rådene. Etter hvert blir hun litt mer rasjonell, selv om hun bruker mye humor.

Selv om brosjyren i seg selv ikke er veldig skremmende, så kan tematikken i brosjyren gjøre folk urolig. Det er ikke så unormalt å reagere med frykt, som Timian. Bianca oppfatter det kanskje også som skremmende, men møter det med å tulle bort alvoret.

Hvis noe blir altfor stort og skummelt å håndtere for deg som enkeltperson, så kan man fort bli handlingslammet. Klimaendringer kan være et eksempel på det.

Budskap som skremmer, men som også presenterer en løsning som er mulig å gjennomføre, kan føre til handling. Som når myndighetene ber deg lagre vann på flasker i tilfellet vannet blir borte noen dager.

**2. Hva tenker du om at norske myndigheter ber alle være forberedt på å klare seg selv noen dager ved en krise?**

Det er vanlig at noen blir redde, mens andre blir motivert til å gjøre noe. Ting å diskutere her:

* Hva skjer om mange er forberedt på å klare seg selv i en krise?
* Hva skjer om nesten ingen er forberedt på å klare seg selv i en krise?

**3. Hva tenker dere det er lurt å ha i beredskap hjemme hvis strøm, vann eller internett skulle bli borte noen dager?**

Her kan hver gruppe forsøke å gå igjennom en normal dag og skrive ned alt de spiser og drikker i løpet av dagen, og eventuelt andre behov de må planlegge for – for eksempel om de bruker mobiltelefon eller annet som trenger strøm, betalingskort i butikk og så videre. Her er det nesten ingen gale svar.

Ifølge brosjyren til DSB er hovedkategoriene for god egenberedskap:

* Drikke – mest vann, men noe av væskebehovet kan erstattes av juice, brus eller andre ting
* Varme og lys
* Mat som kan tilberedes uten strøm
* Hygiene (dopapir, våtservietter, antibac)
* Informasjon (DAB-radio på batterier)
* Legemidler og førstehjelp

Fun fact: Hvert døgn bruker hver nordmann i gjennomsnitt 178 liter vann, ifølge tall fra Statistisk sentralbyrå (2019). I kampanjen ber vi alle lagre tre liter vann per døgn. Hvordan ville det gått?

**4. Hvordan tror du din familie hadde klart seg uten strøm, vann og internett i noen dager? Hvordan hadde du merket det?**

Ting å diskutere:

* Hvordan holder vi varmen?
* Hvordan tilbereder vi mat?
* Hva skal vi finne på når vi ikke har internett?
* Hva er det første du hadde savnet?

**5. I en krise er det mange som trenger hjelp samtidig. Er det noen som kan trenge din hjelp – og hva kan du hjelpe med?**

Har elevene eldre slektninger eller naboer som kan trenge hjelp? Det kan for eksempel være hjelp med å handle eller andre praktiske ting.

Kjenner elevene noen som har dårlig norskkunnskaper og kanskje ikke forstår hva som skjer? Kan elevene hjelpe noen å forstå hva som skjer og hva de bør gjøre?

**6. Hva kan du gjøre for å forbedre familiens egenberedskap?**

* Snakke om egenberedskap hjemme.
* Tenke igjennom hva som kan skje der elevene bor. Er området utsatt for ekstremvær? Bor mange tett, eller er det langt til naboer – og hvordan kan det påvirke en krise?
* Mange husstander har allerede mye av det som står på listen. Ved å skaffe en oversikt over hva som finnes i hjemmet, kan man også se hva man mangler.